2. Syomo d aprax

Aprax muklo yo camoyo mu Madënḥo Mëscoyo. U aprax komisam ġalabe bayn dan niše Suryoye. Cam ak kutle w šamborakat, u aprax komëḥšaw ḥa mam muklone di marduṯayḏan. Muklo cadi yo elan. I cadaṯe mëtyolan acman mu aṯro. U syomo du aprax lo koḥëzyalle šuġlo du zlam[[1]](#footnote-1), elo di aṯto. U syomayḏe casqo yo. Kobacle tacbo[[2]](#footnote-2) ġalabe w kobacle sabro hul d mitalëf. An niše iḏayye xayëftër yo bu lyofo daṭ ṭarfe. B Ṭurcabdin këtwaylan karme. Harke b Awrupa këtlan ganoṯe ḥeḏër ab botayḏan. Ḥšaw harke d kul iqarṯo Suryayto këtla sato bi ganṯo. I sato kobo bu qayṭo ṭarfe w cënwe. Inaqla d aṭ ṭarfe komëšloḥi mi sato, kit hën man niše kokuzdënne bam maye w bi malḥo. Bëṯër komaḥtënne bi šušaye. Aṭ ṭarfe kside kowën maluḥe. Cal hawxa hën niše kotolanne raġye bu magëlḏono[[3]](#footnote-3) dlo malḥo.

Bu rënyayḏi u aprax kowe celṯo dan niše howalle asiruṯo cam ḥḏoḏe. Qay këmmono u medano?

U aprax lo komitalëf xayifo. U lyofayḏe latyo fšiṭo. Kobacle tacbo xëd mërli w lebo. Cal hawxa naqlawoṯe i aṯto kokurxo l ḥawrone aw l aḥwoṯe lašan mcawnila bu lyofo daṭ ṭarfe. Kolëtmi an niše lë ḥḏoḏe. Bu šëkëlano kobën mcadronuṯo lë ḥḏoḏe bu syomo du muklo. Komašëpci jëwate[[4]](#footnote-4) basëmto cam ḥḏoḏe. U muklo kokomël xayifo[[5]](#footnote-5)! Ġalabe naqlat kuxli tarte iqaryoṯe i ḥšamto du aprax cam ḥḏoḏe. I hubaṯṯe w an esoraṯṯe kozaydi hawxa.

As sniqwoṯe d kolëzmi lu syomo du aprax hanine: ṭarfe das sate, rezo, qima, tloṯo tarwoḏe d maye d bajanat, limon, tumo, malḥo, darmone di qima, ḥarufo, mëšḥo, baṣro dac cwone.

U aprax du sawmo men kul frus komisam dlo qima aw baṣro. Ono korëḥmono u aprax du ṣawmo heš zëtër mu aprax dlo ṣawmo. Dlo howe ṣawmo, cade yo dan niše maḥti baṣro dac cwone taḥte du aprax. Ġalabe niše kosaymi u aprax bu noquṣo ḥḏo naqla bi šabṯo.

Aydarbo komisam u aprax?

Bi qamayto komitarṯaḥ u baṣro b bardëš ḥreto. Gëd maḥtat malḥo eba. Kolozam roṯaḥ u baṣro hḏo šocṯo kamëlto. Bëṯër gëd mitaḥët u baṣro bi bardëš du aprax. Am maye du baṣro lo komibozi. Gëd mëtloyi lu aprax. Gëd maḥtat mëšḥo bi nuqro. I qima gëd maḥtat la bi nuqro cal i nuro. Bëṯër gëd mašiġat i rezo. Inaqla d miqalyo i qima, gëd maḥtat i rezo ste bi nuqro. Mxaletën bë ḥḏoḏe. Gëd maḥtat bëṯër as sniqwoṯe ḥrene ste bi nuqro. Gëd mxalṭat kul mede. Hano komëqre u ḥašwo du aprax. Maḥat ëšmo d maye ste cal u ḥašwo, dlo yuqḏo i rezo. Lo ṭëryat i rezo d rukxo ġalabe. Kit noše komaḥti ġalabe maye d bajanat bu aprax. Kit noše ste komaḥti yariquṯo ḥreto bu ḥašwo. Xëd majnune[[6]](#footnote-6) aw fatëryoṯe aw baṣle, u šarko. Hayo kofayšo cal u tacmo du barnošo aydarbo korohëm oxal u aprax.

Gëd xulṭat xëd mërli u ḥašwo cal i nuro. Bëṯër gëd maṭfat i nuro. U ḥašwo kolozam qoyar, meqëm d layfat u aprax. Bëṯër me d qayër u hašwo, gëd fëtḥat i ṭarfo di sato. Gëd mëlyatla ḥašwo. Gëd mabërmatla xdi jëġara. Bu šëkëlano glayfat aṭ ṭarfe di sato kulle hul d howën aprax. Gëd maḥtat u aprax lalcal mu baṣro bi bardëš. Kit noše kofëtḥi majnune aw bajane këmto aw qarco. Komaḥti ḥašwo eba. Hanëk ste ġalabe basime kowën cam u aprax.

Bëṯër gëd maḥtat maye du baṣro cal u aprax. U aprax kolozam roṯaḥ ḥdo šocṯo. Inaqla d komël, gëd mitaḥat u aprax bëṯër bi ṭawa w gëd mitaḥët cal i ṭëbliṯo. U qaṭiro ste basimo yo d mëtxal cam u aprax. U qaṭiro gëd mitaḥat bu sefoqo l ruḥe cal i ṭëbliṯo. U ḥa d roḥëm kibe ṭoyaš mene. Men kul frus u qaṭiro lo komëtxal bu ṣawmo cam u aprax. Howe u muklo haniye!

Xabre olsoye

aprax, marduṯo, camoyo, niše, muklo, sato, sniqwoṯe, ṭarfe, baṣro, baṣlo, qima, ḥašwo, nuqro, bardëš, sefoqo, lyofo, raṯḥo, raġyo, jëġara, sawmo, mcadronuṯo, tawa, ṭëbliṯo, qatiro, haniye.

1. gawro [↑](#footnote-ref-1)
2. šuġlo [↑](#footnote-ref-2)
3. buzdulabi [↑](#footnote-ref-3)
4. socuruṯo [↑](#footnote-ref-4)
5. qalil [↑](#footnote-ref-5)
6. flefle [↑](#footnote-ref-6)