8. Ḥulmono w Šufro

Meqëm më tleṯi ëšne an noše latwayne maḥise[[1]](#footnote-1) cal u ḥulmonaṯṯe xëd adyawma. Latwa nawlo d molaf lu camo mën yo tawwo lu ḥulmono. Iḏa këtwa ste, lo mitëstacmalwa ġalabe. U talafizyon lo maḥwewa ġalabe taḥrazyoṯe cal u ḥulmono dunoṣo, w lo ba mġale. An noše lowënwa ġalabe moro l ruḥayye. Lo ḥaruwalle ġalabe mën mu muklo, miḏe d lëḏciwa. Uxliwa u mede d rëḥmiwa. Lo ḥayriwa be u muklaṯṯe lu ḥulmono tawwo yo. I aṯto mëstacëmlowa ġalabe mëšḥo lašan d obo tacmo lu muklo, lëdcowa d kobe ḥusrono lu ḥulmono du nošo. U muklo du baṣro u du bërġël muklo camoyo yo. Cam ḥbol cam i ḥšamto du baṣro u du bërġël i yaroquṯo ste noquṣto wa. Noše ġalabe lëzzewa lu sipor. Lo rëmšiwa ġalabe. Qloco d bësëklet latwa ġalabe, kul mede bi raḏoyto misamwa. Balki lëḏciwa i macna du sipor mën yo, aw d këtyo mawṯrono lu ḥulmono. Ġalabe mag gawre šotënwa jëġara[[2]](#footnote-2). Balki lëḏciwa d i jëġara latyo tawto lu ḥulmono du nošo. U lwošo da lbuše ste latwa cal i moda. Lo saymiwa ġalabe masraf cal a lbušašṯṯe.

Bëṯër ëšne, kul mede mšaḥlaf. U osyo[[3]](#footnote-3) komar ḥa kolozam d howe moro l ruḥe, mam muklone, mu taqno w mu rmošo. Maḥëslan cal u ḥulmonayḏan w hawi olṣoyo lkul nošo. Lašan d mërxina aḥ ḥayaydan. Kit zucṯo d moṭelan kewe. Dlo sipor u gušmo korofe w komasuw xayifo. Mu štoyo di jëġara konofaq kewe bu tḥolo[[4]](#footnote-4), xëd qanser. U muklo d ġalabe mëšḥo komatqan u gušmo, dilonyiṯ komakuw u lebo, u kabḏo[[5]](#footnote-5) w šarko. Konofaq kewo du šakar mu taqno. Cal hawxa komaṣarfina ġalabe zuze cal u ḥulmonayḏan.

Ġalabe noše ṭralle mi jëġara w këzzën lu sipor w li ṣawna lašan du gušmaṯṯe l šoḥan w miḥaṣ. Kosaymi dëqqa[[6]](#footnote-6) cal u muklo w cal u ṭaqno du gušmaṯṯe. U muklo d kit ebe ġalabe ḥaylo naqës, w muklo di yaroquṯo w daf fire zayëd cal i ṭëbliṯo. I yaroquṯo w af fire kit appe ġalabe vitamin. Konëṭro u gušmo mak kewe w kurhone. Cam hani ste kuxli nune. An nune lu ḥulmono du nošo galabe tawwe ne. I sagiyuṯo du camo këzzën lu sipor. U sipor komaqwe [[7]](#footnote-7) aw wariḏe lašan du gušmo lo rofe. U ḥa d latyo hadomo du sipor, koqolac bësëklet aw këzze malax. Mawxa bëṯër mi ḥšamto ġalabe niše w gawre komalxi larwal. Hawxa u gušmo košofar w kofoyaš b ḥulmono tawwo. U sipor lag garme du nošo tawwo yo.

U ḥulmono lo balḥuḏe olṣoyo hawi lu camo. U šufro ste hawi olṣoyo harke b Awrupa. Bu zabnano kulan këbcina d fayšina b ḥulmono.[[8]](#footnote-8) An niše këbci lawši lbuše w msone šafire, rabe aw nacime layt furšono. Koduhni foṯayye bad darmone w komasamqi sappoṯayye, lašan d maḥwe u šufraṯṯe. B Awrupa komëstacëmli gawne mšaḥëlfe lašan u ḥeworo du ṣacro dlo mahwe. Bu aṯrayḏan, mëstacëmliwa ḥeno d maydiwayle maq qatore. B Ṭurcabdin kitwa ḥeno cal aq qatore.

Hawyo cade lu camo Suryoyo d Awrupa d nofaq w ëzze lu bëṭlono. Hën manne këzzën bar raḏoyoṯe w hën manne baṭ ṭayoṣyoṯe l dëkoṯe šaḥine. I šëmšo ġalabe mawṯroniṯo yo lu gušmo du nošo. Meqëm ste nëfqiwa lab bëṭlone, elo ëzzawa gab am moraṯṯe. Ucdo këzzën lad dëkoṯe d këtne šahine lašan mšaḥëlfi u gawno du gušmaṯṯe. Komaydi hotel lašan i ṯniḥuṯaṯṯe. Mu bëṭlono u nošo komaqwe u ḥaylayḏe w kodocar ruḥo ebe.

Caynoṯe du camo ftiḥi w maḥësse cal ruḥayye. Këmmina “Briṯo hawyo modern!“

Xabre olsoye

ḥulmono, ḥusrono, muklo, sipor, jëġara, mëšḥo, lbuše, msone, bëṭlono, ṯniḥuṯo, yaroquṯo, kabḏo, fire, urḥo, nune, ṣacro, foṯo, dhono, bayto, raḏoyto, haylo, darmono, sapṯo, osyo, gadude, ṭholo, lebo, qanyo, garmo. qatore

1. cire [↑](#footnote-ref-1)
2. tenënto [↑](#footnote-ref-2)
3. taxetër [↑](#footnote-ref-3)
4. long [↑](#footnote-ref-4)
5. lever [↑](#footnote-ref-5)
6. sawṯo [↑](#footnote-ref-6)
7. spieren [↑](#footnote-ref-7)
8. jwan [↑](#footnote-ref-8)